Porsche a finalizat videoclipul în care subiectul principal este Dracula, împreună cu blogerul german Sebastian Canaves. Toate scenele au fost filmate în România, cele mai multe în Transilvania. Filmul are ca scop promovarea noii generații Cayenne.

Porsche a ales să-și promoveze noua generație Cayenne cu ajutorul unui film în care personaje sunt Dracula și Sebastian Canaves. Sebastian este un bloger de succes în Germania, fondatorul blogului de călătorii „Off The Path”, fiind cunoscut ca un promotor al segmentului de turism „Flashpackers and Adventure Travels”. Sebastian a trăit în 10 țări și a călătorit în peste 100.

Așa cum a anunțat Profit.ro, videoclipul în care Porsche a alăturat noul Cayenne S, Dracula și cel mai de succes bloger din Germania a fost realizat la sfârșitul lunii octombrie în mai multe zone din România, printre care Cluj-Napoca, Brașov, Sighișoara, Sibiu și București. Compania germană a ales România și pentru că a primit ajutor de la Ministerul Turismului pentru a-și găsi hoteluri, ghizi și pentru a se descurca în procedurile birocratice. Filmul a fost realizat în perioada 21-25 octombrie, echipa fiind formată din circa 7-8 reprezentanți ai producătorului german de automobile sport.

"La solicitarea lor, le-am dat tot sprijinul. Am intrat în contact cu ei prin intermediul ambasadei, pentru că ei au luat în calcul o serie întreagă de țări și de idei și, în urma discuțiilor pe care le-am avut, i-am adus aici. I-am convins să aleagă țara noastră și le-am oferit tot suportul logistic - variante de cazare, fără cheltuială pentru minister, pentru că au plătit ei. Ministerul i-a invitat și le-a oferit sprijinul prin reprezentanții regionali. Noi doar le-am recomandat ghizi, hoteluri, locații de filmare și i-am sprijinit cu tot ce înseamnă legătura cu autoritățile publice locale pentru autorizațiile de filmare și să nu se blocheze în birocrație", a declarat pentru Profit.ro Bogdan Tomoioagă, secretar de stat în Ministerul Turismului. Reprezentanții Porsche au filmat la Cluj-Napoca, la Brașov, la Sighișoara și la Sibiu, iar în ultima zi au ajuns și la București.

Acum, cei de la Porsche au publicat videoclipul care are ca fir epic povestea lui Dracula, pe care Sebastian o descoperă într-o aventură în care este însoțit de un Porsche Cayenne S. Povestea începe cu Sighișoara, locul în care se spune că s-a născut Dracula, cunoscut în istoria românilor sub numele de Vlad Dracul. Apoi, blogerul este trimis cu ajutorul unor indicii la Castelul Bran, „de unde admiră extinsele păduri din Carpați”, merge în Brașov, unde a trăit marea iubire a lui Vlad, Cătălina, pentru ca la final să ajungă la Mănăstirea Snagov, acolo unde se presupunea că ar fi mormântul lui Vlad Țepeș.

Textul care însoțește videoclipul, la care au acces jurnaliști din toată lumea, evocă personalitatea lui Vlad Țepeș, cel care a stat la originea poveștii lui Bram Stocker, „inventatorul” lui Dracula.

Prezentarea aventurii lui Sebastian este însoțită de descrieri destul de ample ale locurilor în care perosnajul călătorește, fiind veritabile texte de promovare ale României. Mai mult, cei de la Porsche fac precizări privind caracterul de erou pe care Vlad Țepeș îl are în istoria românilor, unul care contrastează cu imaginea creată „de propaganda din Germania și Rusia”.

Noul Porsche Cayenne a fost lansat în urmă cu doi ani, ca model 2018, iar în primăvara acestui an a fost lansată și versiunea E-Hybrid, care înlocuiește astfel vechile motoare diesel, la care Porsche a renunțat.